"রানার ছুটেছে তাই ঝুম ঝুম্ ঘণ্টা বাজছে রাতে"

উপরোক্ত পংক্তিটি সুকান্ত ভট্টাচার্যের লেখা "রানার" কবিতা থেকে উদ্ধৃত করা হয়েছে। এখানে রাতে ঘন্টা বাজার কথা কেন বলা হয়েছে?
ব্রিটিশ শাসিত ভারতবর্ষে, যখন আধুনিক যানচলাচল ও যোগাযোগ মাধ্যমের বিস্তার ঘটেনি, ডাকহরকরা—অর্থাৎ "রানার"—পিঠে একটা বস্তায় চিঠিপত্র ভরে এক গ্রাম থেকে অন্য গ্রামে ছুটে গিয়ে পৌঁছে দিয়ে আসত। যেহেতু দিনের বেলায় সব চিঠিপত্র তাদের গন্তব্যে পৌঁছে দিতে হবে, সেহেতু রানারের যাত্রা শুরু হত রাত্রিবেলায়, সে সারারাত ছুটে দূরের গ্রামে পৌঁছাত। তৎকালীন সময়ে রাত্রিকালীন যাত্রা সংকটপূর্ণ ছিল—একদিকে জঙ্গলের নিশাচর ও পশু, অন্যদিকে ডাকাত ও দস্যুদের ভয়। সেইজন্য রানার সঙ্গে একটা লাঠি বা বল্লম নিয়ে দৌড়াত। সেই বল্লমে ঘন্টা বাঁধা থাকত। আর সেই ঘন্টা বাঁধা বল্লম নিয়ে দৌড়ানোর ফলে রাতের অন্ধকারে ঝুম ঝুম্ আওয়াজ শোনা যেত।